**EHRLi protestiaktsioon: “Jätku leiba!“**

**Kontseptsiooni taust:** “Jätku leiba” on traditsiooniliselt Eestis kasutusel olev südamlik viisakusavaldus, mida kasutatakse sööjatega täidetud ruumi sisenedes või kaetud laua taga istet võttes, et soovida sööjatele heade aegade ja piisava toiduvaliku jätkumist. Antud ütelus kõnetab kõiki ühiskonna liikmeid sõltumata sotsiaalselt ja majanduslikust staatusest. Keerulisel ajal sobib see ka just seetõttu eriti hästi toitluse- ja majutussektori läbiviidava protestiseisaku hüüdlauseks.

**Aktsiooni kirjeldus:**

“Jätku leiba!” antud protestiseisaku kontekstis keskendub meie inimeste heaolule ning vajadusele juhtida tähelepanu sellele, et eestimaalaste elujärge tuleb hoida väärikal tasemel. See tähendab, et meil peaks olema alati leib laual, ilma et me peaks selle üle muret tundma, ja ka sellised tänapäeva tavaelu juurde kuuluvad isiklikud või lähedastega aja koosveetmise võimalused, nagu väljas söömine ja kodumaal puhkamine, ei tohiks muutuda kättesaamatuks luksuseks. Eesti toidu- ja joogikultuur on väärt säilitamist ja arendamist ning oluline kultuuri ning rahvusidentiteedi osa.

Ajal, kus suur osa inimesi on sunnitud püksirihma pingutama, peab ka toitlustus- ja majutussektor eriti vaeva nägema selleks, et enamusel Eesti inimestel oleks endiselt võimalik nende külalislahkusest osa saada. “Jätku leiba!” soovime kõigile inimestele, et nad saaksid endale lõuna ajal päevapraadidega jõudu varuda või nädalalõpus kodust eemal puhates akusid laadida. Kriiside ajal vajab toitlustus- ja majutussektor toetavat ettevõtluskeskkonda ning hea soov “jätku leiba!” annab edasi mõtte, et paneme tähele ettevõtlussektorit laiemalt ning toetame ettevõtjate tegevust majanduse, aga eriti ekspordi arendamises. “Jätku leiba!” soovime kogu Eesti majandusele, mis suurendab Eesti eksporti, loob töökohti ning toob maksutulu riigieelarvesse.

Kellele soovime “jätku leiba!”?

* Eesti inimestele, et nad saaksid ikka väljas söömas käia ja aeg-ajalt ka kodust väljaspool puhata.
* Toitlustus- ja majutussektorile, et nad tuleksid toime ja saaksid sise- ja välisturismi arendada.
* Eesti majandusele laiemalt, et majandus kasvaks ja toidaks meid kõiki nii headel kui rasketel aegadel.
* Eesti poliitikutele ja valitsusele, et nad paneksid tähele olukorda, kuhu on majanduspoliitika meid täna viimas ja milliseid mõjusid omavad nende otsused laiemalt.

**Miks me seda teeme?**

Viimaste aastate kriisides raskelt pihta saanud turismissektor on endiselt kaugel taastumisest ning järgmise aasta maksutõusud annavad sektorile uue ränga hoobi. Välisturistide ööbimiste arv (2023 kokku) on ca 23% maas pandeemiaeelsetest mahtudest ja vajab taastumiseks konkurentsivõimelist keskkonda.

Järgmisel aastal ees ootavad maksutõusud suurendavad järjest kasvanud elukallidust veelgi ning selle tõttu kannatavad nii Eesti inimesed, kelle jaoks puhkus hotellis ja väljas söömine on muutumas aina kulukamaks kui ka meie majandus tervikuna, sest konkurentsivõime vähenemisel kaotame ka turismitulu teistele riikidele. Leiame, et söömine kohvikus või pidupäeva puhul ka restoranis ning aeg-ajalt akude laadimine väljaspool kodu lubades endale puhkuse spaas või ööbimise hotellis on loomulik osa euroopalikust eluviisist, mis peab olema kättesaadav võimalikult paljudele inimestele.

**Mõju inimestele**

* Valitsuse praeguste otsuste tulemusena väheneb eestimaalaste ostujõud veelgi ja väljas söömine või puhkamine muutub tavainimesele järjest raskemini kättesaadavaks
* Eesti turismi nõrk positsioon võrreldes naabritega viib alla meie majandusarengut ning selle kaudu mõjutab negatiivselt iga Eesti inimest. Nii välisturistid kui ka meie enda inimesed viivad raha teistesse sihtkohtadesse ning annavad hoogu hoopis nende majandusele.

**Mõju turismile**

* Majutusteenuste käibemaks tõuseb 4 protsendipunkti võrra (9%-lt 13%-le) ehk veelgi rohkem kui teised maksud. Koosmõjus teiste maksutõusudega on see turismile ränk hoop.
* Eestis ööbib välisturiste ikka veel vähem kui enne koroonakriisi. Näiteks juulis, 2024 oli välisturistide ööbimisi 17% vähem kui samal perioodil 2019. aastal.
* Inflatsioon, energia hinnad ja töötasude kasv on suurendanud sektori kulubaasi üle 40% võrreldes 2019 aastaga. See on oluliselt vähendanud ettevõtete kasumlikkust ja investeerimisvõimet ning seeläbi konkurentsivõimekust.

**Mõju Eesti riigi positsioonile**

* Majutuse käibemaks on tänase 9% juures Euroopas keskmine, ent tõstes seda 13% juurde, muutub meie majutusasutuste käibemaks üheks Euroopa kõrgemaks.
* Toitlustussektori käibemaks tõusis juba sel aastal 2% ning tõuseb järgmise aasta jooksul veel 2%. 24%-lise käibemaksumääraga on Eesti toitlustussektor sisuliselt kahekordse käibemaksukoormusega võrreldes Euroopa keskmisega.
* Madalam käibemaksumäär on teiste Euroopa riikide kogemustel aidanud tööjõumahuka ja madala kasumimarginaaliga sektori toimetulekut, edendab toidukultuuri ja vähendab varimajandust.
* Kõigi riigi poolt plaanitavate maksutõusude taustal on riigi enda kulud aastast 2019 kasvanud ligi 50%, 10% kokkuhoid sellise kulumahu tõusu ja maksude tõstmise taustal ei ole piisav pingutus

**Ma ei pea leppima sellega, et:**

* Eesti inimene **peab maksma rohkem kui teised Euroopa elanikud** ning vaba aja veetmise võimalused muutuvad enamuse inimeste jaoks liiga kalliks.
* Riik **ekspordi suurendamise ja ettevõtluse edendamise asemel** tõstab pelgalt makse
* Eesti turism kukub edasi ja **loovutame turismist saadava kasu oma naabritele**

**Inimesed ja ettevõtted on andnud nõusoleku kaitsekulude suurendamiseks ja nende katmiseks peaks juba kehtivad maksutõusud andma piisavalt vahendeid. Inimesed ja ettevõtted, kelle kulud kasvavad kiiremini kui tulud, otsivad pidevalt võimalusi efektiivsemaks majandamiseks, sest muud varianti pole. Nüüd on riigi kord seda teha.**

**Me ei ole nõus maksutõusudega. Riik peab raskel ajal ka oma inimesi hoidma.**